ການເຕົ້າໂຮມ ອະດີດ ສຳມະນາກອນ ລາວ-ອາເມຣິກັນ ທີ່ເມືອງ Rockford ລັດ Illinois 
ບັນດາອະດີດ ສຳມະນາກອນລາວ-ອາເມຣິກັນ ຈຳນວນນຶ່ງ ພາກັນມາເຕົ້າໂຮມຊຸມນຸມ ທີ່ເມືອງ Rockford ລັດ Illinois ໃນເດືອນກໍລະກົດ ທີ່ຜ່ານມາ.
ລາຍການຊີວິດຊາວລາວຂອງວີໂອເອ ມື້ນີ້ ຈະແມ່ນການສຳ ພາດກັບ ທ່ານ Aiddy ພົມວິໄສ ຫົວໜ້າໂຮງຮຽນມັດທະຍົມ ແຫ່ງໜຶ່ງ ໃນ ນະຄອນ Des Moines ລັດ IOWA ກັບ ທ່ານ ສົມດີ ຣາສີ ຜູ້ປະສານງານການເຕົ້າໂຮມ ບັນດາອະດີດສຳ ມະນາກອນລາວ ໃນ ສະຫະລັດ ຄັ້ງທຳອິດ ຈັດຂື້ນທີ່ ເມືອງ Rockford ລັດ Illinois ໃນເດືອນກໍລະກົດ ຜ່ານມາ ເພື່ອ ລາຍລະອຽດຂອງເຣື່ອງນີ້ ເຊີນທ່ານພົບກັບ ກິ່ງສວັນ ໄດ້ເລີຍ ທ່ານຜູ້ຟັງທີ່ເຄົາລົບ ຫລັງຈາກຄວາມພິນາດຂອງ ສົງຄາມອິນດູຈີນ ໃນປີ 1975 ອັນເປັນ ເວລາ 4 ທົດສະວັດຜ່ານມາແລ້ວ ທີ່ຊາວອົບພະຍົບ ໄດ້ເດີນທາງໄປຕັ້ງຖິ່ນຖານຢູ່ທົ່ວທຸກ ມູມໂລກ ການຍົກຍ້າຍຜູ້ຄົນຢ່າງມະຫາສານ ຂ້າມມະຫາສະມຸດປາຊິຟິກ ທີ່ບໍ່ໄດ້ມີການ ຫ້າງຫາ ແລະ ຄາດຝັນໄວ້ກ່ອນ ຢູ່ໃນຊ່ວງເວລາອັນສັບສົນນີ້ ຫລາຍໆພັນຄອບຄົວໄດ້ ພັດພາກຈາກກັນເປັນເວລານານ ແຕ່ແລ້ວກໍເປັນຈັ່ງໂຊກ ທີ່ຫລາຍໆຄອບຄົວໄດ້ກັບມາ ເຕົ້າໂຮມກັນອີກຄືນໃໝ່ ສ່ວນຜູ້ເຄາະຮ້າຍ ກໍແມ່ນໄດ້ສູນເສຍສະມາຊິກຄອບຄົວໄປໂດຍ ບໍ່ມີວັນຈະກັບຄືນກໍມີ ນັບແຕ່ນັ້ນມາ ຊີວິດກໍໄດ້ຫັນປ່ຽນໄປກັບສະພາບການ ສິ່ງແວດ ລ້ອມສາລະພັດຢ່າງໃນການຕັ້ງຊີວີດໃໝ່ ປະສົບການດັ່ງກ່າວນີ້ ຍັງຝັງໄວ້ຢູ່ໃນສ່ວນເລິກຂອງຫົວໃຈ ຂອງຊາວລາວທຸກໆຄົນທີ່ຢູ່ ໃນ ແລະນອກປະເທດ ໂດຍສະເພາະ ພວກອະດີດສຳມະນາກອນ ທີ່ໄດ້ລອດພົ້ນຈາກ ຄວາມທຸກທໍລະມານມາ ແມ່ນຍັງມີຄວາມຊົງຈຳ ຖືກບັນທຶກໄວ້ ແລະບອກເລົ່າປາກເປົ່າ ສູ່ລູກຫລານຜູ້ເກີດໃໝ່ໃຫຍ່ລຸ່ນ ໃຫ້ໄດ້ຍິນ ໄດ້ຟັງ ແລະເຂົ້າໃຈເຖິງປະຫວັດສາດບັ້ນດັ່ງ ກ່າວ ເພາະສະນັ້ນ ໃນເດືອນກໍລະກົດ ທີ່ຜ່ານມານີ້ ຢູ່ເມືອງ Rockford ລັດ Illinois ຈຶ່ງ ໄດ້ມີການຈັດໃຫ້ມີການເຕົ້າໂຮມບັນດາ ອະດີດສຳມະນາກອນຂຶ້ນ ຊຶ່ງມີຈຸດປະສົງວ່າ ເພື່ອບອກເລົ່າໃຫ້ພວກລູກຫລານເຊື້ອສາຍລາວ ເຂົ້າໃຈໃນຄຳວ່າ “ສຳມະນາ” ແລະ ປະສົບການຂອງບັນດາອະດີດສຳມະນາກອນ ຮ່ວມນຳພາຢູ່ໃນການຊຸມນຸມດັ່ງກ່າວນີ້ ມີລູກຫລານລາວທີ່ໜ້າ ສັນລະເສີນຄົນນຶ່ງ ມີຊື່ວ່າ Aiddy ພົມວິໄສ ເກີດຢູ່ປະເທດລາວ ແຕ່ໄດ້ມາເຕີບໃຫຍ່ຢູ່ໃນ ສະຫະລັດ ທ່ານ Aiddy ພົມວິໄສ ປັດ ຈຸບັນ ອາຍຸ 40 ປີ ເປັນຜູ້ອຳນວຍການ ໂຮງຮຽນປະຊາບານ Central Campus ໃນເມືອງ Des Moines ລັດ IOWA ໃນ ຕອນຜູ້ກ່ຽວເປັນ ຜູ້ອຳນວຍການ ໂຮງຮຽນມັດທະຍົມ Marshall Town ໃນລັດດຽວກັນນີ້ຢູ່ນັ້ນ ທ່ານໄດ້ຖືກຍົກຍ້ອງວ່າ ເປັນຜູ້ ອຳນວຍການໂຮງຮຽນຕົວເດັ່ນປະຈຳປີ ເຄີຍເປັນຄູສອນ ປະ ຫວັດສາດ ສະຫະລັດ ແລະພາສາອັງກິດ ໃຫ້ແກ່ນັກຮຽນມັດ ທະຍົມພາກປາຍ ທ່ານ Aiddy ໄດ້ວາງບົດບາດອັນສຳຄັນຫລາຍໆຢ່າງ ຢູ່ໃນວົງການໆສຶກສາ ທ່ານ ສຳ ເລັດປະລິນຍາຕີ ຝ່າຍວິທະຍາສາດ ຈາກ IOWA State University ບ່ອນທີ່ທ່ານໄດ້ ສຳເລັດ ປະລິນຍາໂທ ຝ່າຍຫລັກສູດການສຶກສາ ແລະສຳເລັດການສຶກສາຊັ້ນສູງຝ່າຍ ປົກ ຄອງຈາກ Georgetown University ປັດຈຸບັນນີ້ ທ່ານ Aiddy ກຳລັງສືກສາຕຽມ ເອົາ ປະລິນຍາເອກ ຝ່າຍປົກຄອງ ແລະນະໂຍບາຍການສຶກສາ ທີ່ IOWA State University ໃນຂນະທີ່ຕັ້ງຄອບຄົວຖິ່ນຖານຢູ່ ເມືອງ Storm Lake ເວລານີ້ ທ່ານ ໄດ້ຖືກ ເຊີນມາກ່າວຄຳປາໄສ ຢູ່ໃນພິທີເຕົ້າໂຮມອະດີດສຳມະກອນ ແລະໄດ້ໃຫ້ທັດສະນະຕໍ່ ວີໂອເອ ດັ່ງນີ້ : ທ່ານ Aiddy ກ່າວວ່າ ທ່ານສົມດີ ຣາສີ ອະດີດນາຍທະຫານ ກອງທັບແຫ່ງພະລາຊາອານາຈັກລາວ ຊຶ່ງໄດ້ ນຳພາຄອບຄົວເຂົ້າມາຕັ້ງຖິ່ນຖານຢູ່ ເມືອງ Baton Rouge ລັດ Louisiana ພາກໃຕ້ ຂອງ ສະຫະລັດ ໃນປີ 1983 ທ່ານເຄີຍໄດ້ເຮັດວຽກເປັນສະໜຽນ ຢູ່ສານຂອງເມືອງ Bonton Rouge ແລະໄດ້ອອກກິນເບ້ຍບຳນານແລ້ວ ແຕ່ວ່າ ທ່ານຍັງບໍ່ລົດລະໃນ ຄວາມເປັນຫ່ວງກ່ຽວກັບ ເພື່ອນອະດີດສຳມະນາກອນ ທ່ານໄດ້ໃຫ້ຂໍ້ຄິດເຫັນ ກ່ຽວກັບ ການເຕົ້າໂຮມຄັ້ງນີ້ວ່າ: ນັ້ນແມ່ນການສຳພາດ ທ່ານ Aiddy ພົມວິໄສ ແລະທ່ານ ສົມດີ ຣາສີ ກ່ຽວກັບການເຕົ້າ ໂຮມຊຸມນຸມ ພວກອະດີດສຳມະນາກອນ ທີ່ເມືອງ Rockford ລັດ Illinois ໃນ ເດືອນ ກໍລະກົດ ທີ່ຜ່ານມາ